**Ziņojums par lokālplānojuma “Lielstapriņi”, Stapriņos, virzību (situācija 09.08.2023.)**

SIA “Livland Group” 27.07.2023. atkārtoti iesniedza Ādažu novada pašvaldībai iesniegumu ar lūgumu izvērtēt sagatavoto lokālplānojuma “Lielstapriņi” redakciju un lemt par tā nodošanu publiskai apspriešanai, kā arī ņemot vērā, ka lokālplānojumā ir ieviesti alternatīvi pasākumi, t.i. paredzēts skaņu slāpējošs valnis ar apstādījumiem un gājēju kustību ierobežojošs žogs pirms valsts galvenā autoceļa A1 Rīga (Baltezers) - Igaunijas robeža (Ainaži), lūdza no darba uzdevuma svītrot punktu 4.5., kas paredz nodrošināt gājēju ceļu izbūvi, kas savienoti ar esošiem gājēju ceļiem, tajā skaitā gājēju ceļu šķērsojumam pāri A1 šosejai pretī īpašumam Rīgas gatve 21, Ādaži, Ādažu pag., Ādažu nov., patstāvīgi, vai iesaistot blakus esošo nekustamo īpašumu īpašniekus.

Izvērtējot iesniegto lokālplānojuma redakciju tika konstatēts:

1. Lokālplānojuma TIAN ir noteikts **ievērojami plašāks atļautās izmantošanas klāsts kā nepieciešams konkrētajai attīstības iecerei** (26.11.2021. iesniegumā par Lokālplānojuma izstrādes uzsākšanu - iesniedzējs, saskaņā ar pievienoto skici, plāno attīstīt minētajā teritorijā privāto dzīvojamo māju ciematu, atstājot daļu no Nekustamā īpašuma teritorijas ap 2 ha platībā (precīza platība tiks precizēta lokālplānojuma izstrādes laikā) komerciālai apbūvei, kas ļaus nodrošināt gan mājokļu fonda paplašināšanu, gan iespēju attīstīt industriālo teritoriju.).

1.1. Mērķis 26.11.2021. iesniegumā par Lokālplānojuma izstrādes uzsākšanu -– funkcionāla zonējuma maiņa uz Jauktas centra apbūves teritoriju (JC).

1.2. Mērķis DU - mainot plānojumā noteikto zonējumu no Rūpnieciskās apbūves teritorijas (R) uz Jauktas centra apbūves teritoriju (JC), **lai pamatotu darījumu un dzīvojamās apbūves izmantošanu teritorijai**, saskaņojot TIN7 zonējuma izmaiņas ar VSIA „Latvijas Valsts ceļi”.

2. Lokālplānojuma TIAN ir samazinātas prasības, piemēram, attiecībā uz ceļu segumu (13.punkts paredz, ka līdz ielu nodošanai pašvaldības valdījumā var paredzēt brauktuvi ar grants vai šķembu segumu. Ēkas var nodot ekspluatācijā ar grants vai šķembu segumu brauktuvi.

2.1. Saskaņā ar Ādažu novada teritorijas plānojumu:

2.1.1. TIAN 36.2.punkts - vietējas nozīmes ielām segumu paredzēt no betona bruģakmens (asfaltbetona vai cita tipa segumu projektēt, ja ir saskaņojums ar Pašvaldības Saimniecības un infrastruktūras daļu).

2.1.2. TIAN 46.punkts: Pie ielu būvniecības un pārbūves asfaltbetona seguma izmantošana atļauta tikai maģistrālajās ielās. Vietējas nozīmes ielām, izņemot rūpnieciskās un tehniskās apbūves teritorijās, jāizmanto bruģa segums šādās krāsās, detalizējot pie būvprojekta izstrādes: [..]

3. Nav noteikta Lokālplānojuma īstenošanas kārtība. Īstenošanas kārtībā būtu jāparedz kārtība, kādā tiks izbūvētas komunikācijas, tajā skaitā ielas, gājēju celiņš un prettrokšņu barjeras un citi risinājumi.

4. joprojām Lokālplānojuma risinājumos nav ietvertas prasības par gājēju ceļu izbūvi, kas savienoti ar esošiem gājēju ceļiem, tajā skaitā gājēju ceļu šķērsojumu pāri A1 šosejai pretī īpašumam Rīgas gatve 21, Ādaži, Ādažu pag., Ādažu nov., patstāvīgi, vai iesaistot blakus esošo nekustamo īpašumu īpašniekus.

LVC vēstulē norādīts, ka, atbilstoši Ādažu novada teritorijas plānojumam tiek plānota plašu teritoriju turpmāka apbūve, izveidojot dzīvojamās savrupmāju teritorijas autoceļa A1 kreisajā pusē, un **LVC neiebilst papildus divlīmeņu gājēju šķērsojuma paredzēšanai.**

LVC norāda, ka par labāko iespējamo divlīmeņu risinājumu būtu jāvēršas vietējā pašvaldībā, jo LVC no pārvaldīšanas viedokļa nav izšķiroši svarīgi vai divlīmeņu risinājums gājējiem ved pa augšu vai pa apakšu, vienlaikus jānorāda, ka risinājums gājējiem pa apakšu gan īstermiņā, gan ilgtermiņā varētu būt ievērojami dārgāks, tā kā saistīts ar ierakuma, specifiskas ūdens novades un drošības riskiem. LVC visvairāk atbalstītu tādu risinājumu, kas pēc iespējas mazāk skar A1 ceļa zemes nodalījuma joslu, kā arī ievērtē to, ka perspektīvā, autoceļa A1 posms caur Ādažiem tiks paredzēts ar NP29,5 normālprofilu. Gājēju šķērsojumam būs jābūt pietiekami plašam, lai LVC bez šķērsojuma pārbūves varētu realizēt autoceļa A1 paplašināšanu.

Vienlaikus LVC norāda, ņemot vērā to, ka lokālplānojuma izstrādes ietvaros paredzēts mainīt teritorijas funkcionālo zonējumu uz tādu, uz kuru attieksies trokšņa robežlielumi, tad teritorijas attīstīšanai būs jāparedz trokšņa samazināšanas pasākumi. Tad, **ja lokālplānojuma teritorija no autoceļa A1 tiks atdalīta ar prettrokšņu barjerām, tās kalpos kā fizisks šķērslis visā posmā starp esošajiem gājēju pārvadiem un jaunu gājēju divlīmeņu šķērsojumu varētu arī neparedzēt.**

Pašvaldībā jau vairākkārt ir izvērtētas iesniegtās lokālplānojuma redakcijas un konstatēts, ka grafiskajā daļā plānotais gājēju ceļš nav paredzēts uz abām pusēm no lokalplānojuma teritorijas līdz esošiem gājēju ceļu škērsojumiem pāri A1 šosejai, savukārt žogs A1 šosejas šķērsošanas ierobežošanai plānots 500 m garumā (šajā, pēdējā redakcijā – 600 m garumā), nevis visā posmā starp esošiem gājēju ceļu škērsojumiem pāri A1 šosejai. Secināms, ka nav izpildīti VSIA “Latvijas valsts ceļi” 20.01.2023. vēstulē Nr. 4.3 / 1178 norādītie nosacījumi gājēju celiņa izbūvei. Ņemot vērā iepriekš minēto, kā arī plānoto apbūvi un būtisku iedzīvotāju skaita pieaugumu, darba uzdevuma 4.5.punkta svītrošana nav pieņemama.

Pašvaldība lūdza lokālplānojuma izstrādātāju pilnveidot lokālplānojuma redakciju un atkārtoti iesniegt virzīšanai uz publisko apspriešanu. Vienlaicīgi izstrādātājs tika informēts, ka kā labāko risinājumu pašvaldība joprojām atbalsta gājēju ceļa šķērsojuma izbūvi pāri A1 šosejai pretī īpašumam Rīgas gatvē 21, tā būvniecībā iesaistot blakus esošo nekustamo īpašumu īpašniekus un pakalpojumu sniedzējus.

Lokālplānojuma TIAN 131.2.punkts paredz žoga izbūvi, lai ierobežotu iespējas šķērsot A1 šoseju tam neparedzētā vietā. Nav norādīti ne žoga parametri, ne materiāls. Norādīts, ka novietojums attēlots Grafiskajā daļā, kur tas tomēr nav atrodams.

Savukārt funkcionālā zonējuma plānā ir tikai attēlots žoga novietojums lokālplānojuma robežās un norāde, ka žoga kopējais garums ir 600 m un tā novietojums un izmēri precīzi nosakāmi būvniecības ieceres dokumentācijā.

Lokālplānojuma teritorija Ādažu novada teritorijas plānojumā ir noteikta kā Rūpnieciskās apbūves zona (R). Pašvaldība, lemjot par šādas zonas noteikšanu vadās, tajā skaitā, arī no esošās infrastruktūras atbilstības atļautajai izmantošanai. Tādēļ pašvaldība var atļaut mainīt īpašuma atļauto izmantošanu tikai tad, ja konkrētajai izmantošanai tiek paredzēta atbilstoša infrastruktūra. Nav pieļaujama, piemēram, daudzdzīvokļu māju izbūve, ja esošā infrastruktūra to nevar nodrošināt.

**Līdz ar to ir iespējami šādi risinājumi lemūmam par turpmāko Lokālplānojuma redakcijas virzību:**

1. **Nemainīt lokālplānojuma darba uzdevumu un lokālplānojuma redakcijā paredzēt divlīmeņu gājēju šķērsojuma risinājumu.**
2. **Grozīt Lokālplānojuma Darba uzdevumu, izslēdzot 4.5. un 4.6.punktus, vienlaicīgi papildinot Darba uzdevumu ar punktu, kas paredz risinājumu izveidi prettrokšņu barjerām, kas kalpos kā fizisks šķērslis visā posmā starp esošajiem gājēju pārvadiem.**
3. **Izteikt 4.5.punktu šādā redakcijā: “*Nodrošināt gājēju ceļu izbūvi, kas savienoti ar esošiem gājēju ceļiem, tajā skaitā esošiem gājēju ceļu šķērsojumiem pāri A1 šosejai, un žoga uzstādīšanu minētajā posmā, nodrošinot drošu gājēju pārvietošanos un nokļūšanu Ādažu pilsētā.”***
4. **Nodot LP redakciju atkārtotai pilnveidošanai.**